ભારતને પ્રારંભના ત્રણ દાયકામાં ગઠબંધન સરકારનો અનુભવ નહોતો. કટોકટી પછી જનતા મોરચો બન્યો અને અનુભવ થયો. અનુભવ સારો ન રહ્યો, કેમ કે અઢી જ વર્ષમાં મોરચો વિખેરાઇ ગયો. વળી એક દાયકો કોંગ્રેસનો વીત્યો અને નેવુંના દાયકામાં ફરી ગઠબંધન સરકારો બની. રાજ્યોમાં જુદા જુદા તબક્કે એંસી અને નેવુંના દાયકામાં મોરચા સરકારો બની. તેનો અનુભવ દરેક વખતે સારો રહ્યો નથી. જોકે કેરળમાં ઘણા દાયકાથી ડાબેરી મોરચો અને લોકતાંત્રિક મોરચો વારાફરતી સત્તા ભોગવતો આવ્યો છે. જાણકારો કહે છે કે ગઠબંધનને કારણે શાસન પર અસર થાય છે. બીજી અસર એ થાય છે કે મૂળ વિચારસરણી છોડીને બે પક્ષો વચ્ચે ગઠબંધન થાય ત્યારે જે તે વિચારસરણી વધારે પ્રબળ બને છે. ભાજપે શિવસેના અને અકાલી દળ સાથે ગઠબંધન કર્યું ત્યાં સુધી ઠીક હતું, પણ માયાવતી સાથે અને મમતા સાથે પણ ગઠબંધનો કર્યાં અને ડાબેરી દ્વારા કોંગ્રેસને ટેકો અપાતો રહ્યો તેના કારણે જમણેરી વિચારસરણી વધારે પ્રબળ બની હતી. આવી જ ચર્ચા અત્યારે જર્મનીમાં થઈ રહી છે. ભૂતકાળમાં વિશ્વ યુદ્ધ પહેલાં જર્મનીમાં ગઠબંધનો સાથેની અસ્થિર સરકારો હતી ત્યારે જમણેરી વિચારધારા પ્રબળ બની હતી. અત્યારે ફરી તે પ્રબળ બને તેવું કેટલાક જાણકારો કહી રહ્યાં છે, કેમ કે અન્ગેલાની સરકાર શરણાર્થીઓને છૂટથી જર્મની આવવા દેવા માગે છે તેનો વિરોધ થઈ રહ્યો છે. શરણાર્થીઓ એટલે મુખ્યત્વે મધ્યપૂર્વના મુસ્લિમ દેશોના નાગરિકો. આતંકવાદનો અનુભવ યુરોપને થવા લાગ્યો છે ત્યારે તેના કારણે ઊભી થયેલી અસલામતીની લાગણી પણ અન્ગેલા મેરકલની સરકારની રચના આડે આવી રહી છે.